ବ୍ରହ୍ମପୁରର ରେଶମ ଶାଢ଼ୀ ଏକ ଉତ୍କୃଷ୍ଟ ମାନର ଉତ୍ପାଦ ଭାବେ ଶତାବ୍ଦୀ ଶତାବ୍ଦୀ ଧରି ଦେଶ ବିଦେଶରେ ପରିଚିତ ହେବା ସହ ସହରର ଗୌରବ ବଢ଼ାଉଛି । ଏଥିପାଇଁ ବ୍ରହ୍ମପୁରକୁ ରେଶମ ନଗରୀ ଆଖ୍ୟା ଦିଆଯାଏ । ବ୍ରହ୍ମପୁରୀ ରେଶମ ପାଟଶାଢ଼ୀ ଭାରତ ସରକାରଙ୍କଠାରେ ଭାରତୀୟ ଭୌଗଳିକ ସଙ୍କେତ ଭାବେ ପଞ୍ଜୀକୃତ ହୋଇଛି । ପଞ୍ଜୀକୃତ ହୋଇଥିବା ଫୋଡ଼ା କୁମ୍ଭ ଚିତ୍ରିତ ବ୍ରହ୍ମପୁରୀ ରେଶମ ଶାଢ଼ୀ ମହିଳାଙ୍କ ପରିଧାନ ଏବଂ ଯୋଡ଼ା ପୁରୁଷଙ୍କ ପରିଧାନ ଅଟେ । ବ୍ରହ୍ମପୁରୀ ଶାଢ଼ୀ ତାର ସ୍ୱତନ୍ତ୍ର କାରିଗରୀଦ୍ୱାରା ପରିଚିତ ଯହିଁରେ କୁମ୍ଭ ଫୋଡ଼ା ଓଡ଼ିଶୀ ଶୈଳୀରେ ବୁଣାଯାଇଥାଏ । ଏଠାର ଜରି କାମ ଭିନ୍ନ ଏକ ଛାପ ରଖେ । ଏଠାର ମାନକ ବୁଣାଶୈଳୀ ପାଖାପାଖି ୨୦୦ ବର୍ଷରୁ ଅଧିକ ହେବ ବୋଲି ଅନୁମାନ କରାଯାଏ । ସୁକ୍ଷ୍ମ ତନ୍ତବୁଣା ଶାଢ଼ୀ ଦକ୍ଷିଣ ଏସିଆ ଦେଶ ସମୂହକୁ ଗୋପାଳପୁର ବନ୍ଦର ଦେଇ ରପ୍ତାନୀ କରାଯାଏ । ଏହି ବସ୍ତ୍ର ପୁରୀରେ ଥିବା ଜଗନ୍ନାଥ ମନ୍ଦିରରେ ଜଗନ୍ନାଥ, ବଳଭଦ୍ର, ଓ ସୁଭଦ୍ରାଙ୍କ ବେଶ ଆଦିରେ ବ୍ୟବହୃତ ହୁଏ । ବିପଣନ ଅଧିକାଂଶ ଉତ୍ପାଦ ସମବାୟ ସମିତି ଏବଂ ବୟନିକା ଜରିଆରେ ବିକ୍ରୀବଟା ହୋଇଥାଏ । ବ୍ରହ୍ମପୁର ସହରରେ ଏବେ ମାତ୍ର ତିନୋଟି ବୁଣାକାର ସଙ୍ଘ ଅଛି । ବାର୍ଷିକ ଆପେକ୍ଷିକ ୧.୫୦ କୋଟି - ୨ କୋଟି ପର୍ଯ୍ୟନ୍ତ ବ୍ୟବସାୟ କରିଥାନ୍ତି । ତାଙ୍କର ଏକ ବେବସାଇଟ ଅଛି ଯେଉଁଥିରେ ସେମାନେ ଅନଲାଇନରେ ସେମାନଙ୍କ ଗ୍ରାହକମାନଙ୍କ ସହ ଆଧୁନିକ ଯୁଗ ସହ ତାଳ ମେଳାଇ ବ୍ୟବସାୟ କରିପାରୁଛନ୍ତି । ଜଣାଶୁଣା ଶପିଂ ବେବସାଇଟଗୁଡ଼ିକ ମଧ୍ୟ ସେମାନଙ୍କ ବ୍ୟବସାୟର ମଧ୍ୟମ ହେଉଛନ୍ତି ।